b"\n_START_ARTICLE_\nRobert Millar\n_START_SECTION_\nBiografia\n_START_PARAGRAPH_\nCriat a Glasgow, Robert Millar es va fer notar ben aviat a les curses amateurs disputades a les Illes Brit\xc3\xa0niques, guanyant el Campionat de la Gran Bretanya de 1978 i 1979. El 1979 pass\xc3\xa0 a Fran\xc3\xa7a, encara com a amateur, abans de passar al professionalisme el 1980._NEWLINE_Com a professional va destacar en etapes de muntanya, especialitat en la qual era especialista. El 1983 va guanyar la seva primera etapa al Tour de Fran\xc3\xa7a, disputada entre Pau i Banh\xc3\xa8ras de Luishon. El 1984 va fer la seva millor actuaci\xc3\xb3 al Tour, en guanyar una nova etapa, la classificaci\xc3\xb3 de la muntanya i quedar en 4a posici\xc3\xb3 final. _NEWLINE_Al Giro d'It\xc3\xa0lia la seva millor classificaci\xc3\xb3 \xc3\xa9s la 2a posici\xc3\xb3 final de 1987, any en qu\xc3\xa8 tamb\xc3\xa9 guany\xc3\xa0 una etapa i el Gran Premi de la Muntanya. A la Volta a Espanya tamb\xc3\xa9 guany\xc3\xa0 una etapa, a banda de finalitzar el 2n de la classificaci\xc3\xb3 general en dues ocasions, el 1985 i el 1986._NEWLINE_Va guanyar algunes curses d'una setmana, com ara la Dauphin\xc3\xa9 Lib\xc3\xa9r\xc3\xa9 (1990) i la Volta a Catalunya (1985). _NEWLINE_La seva darrera gran vict\xc3\xb2ria l'aconsegu\xc3\xad el 1995, en proclamar-se campi\xc3\xb3 de la Gran Bretanya de fons en carretera. En acabar aquell any deix\xc3\xa0 el ciclisme professional, per\xc3\xb2 continu\xc3\xa0 vinculat al m\xc3\xb3n del ciclisme com a director esportiu d'un equip escoc\xc3\xa8s._NEWLINE_Al juliol de 2017 va anunciar que s'havia canviat de sexe i que passava a anomenar-se Philippa York."